初下東周贈孟郊
作者：劉言史
朝代：唐

paragraphs: 鶴老身更卬，龜死殼亦靈。
正信非外沿，終始全本情。
童子不戲塵，積書就巖扃。
身著木葉衣，養鹿兼牸耕。
偶隨下山雲，荏苒失故程。
漸入機險中，危思難太行。
十髮九縷絲，悠然東周城。
言詞野麋態，出口多累形。
因依漢元寮，未思羇細輕。
[冷]竈助新熱，靜砧與寒聲。
斷蓬在門欄，豈當桃李榮。
寄食若蠹蟲，侵損利微生。
固非拙爲強，懦劣外療幷。
素堅冰蘖心，潔持保堅貞。
修文返正風，刊字齊古經。
慙將衰末分，高棲喧世名。